Tawenza n tmurt n Yiqbayliyen mačči yiwet n tedyant i yezrin fell-as di semmusan (50) iseggasen-agi ineggura:
Ṭṭrad d wayen akk swayes i d-yegla, tasnareft ideg nettidir ar ass-a n wussan, rrebrab i yeẓẓan tugdi d ukasan deg wulawen n yimdanen, amennuɣ ɣef tmagit , tutlayt d yedles...atg., aya si tama.
Si tayeḍ, agdud aqbayli ur yelli d win ieezlen iman-is ɣef umaḍal, ddeqs n Yiqbayliyen i yeffɣen si tuddar, nnejlan ɣer temdinin yakk d tmura-nniḍen, tidak ideg d-ugmen, neɣ iseg d-wwin, tikta yakk d tmuɣliwin timaynutin d wayen yettaken anzi s aya. Rnu afara atiknuluji, ladɣa agernet simmal yessawaḍ neɣ yettarra igduden n umaḍal akken ma llan ttemqaraben, annect-a yettağğa-ten ttembeddalen tiktiwin i d-yettlalen gar-asen neɣ gar wegdud-a d wayeḍ.
Timsal-agi yakk ssawḍent ad beddlent timetti taqbaylit, Iqbayliyen n wassa ɣur-sen timuɣliwin-nniḍen, tidak i as-d-yezgan i tallit-agi ideg nedder.
D acu kan, yewweḍ ahat lawan ideg yessefk ad yesteqsi wemdan iman-is, ma yelha sani i d-nessaweḍ? Am wakken yezmer wemdan a d-yemmekti dagi yiwen gar yesteqsiyen i d-yefka Ferḥat Imaziɣen imula di tezlit-is, "TIZI N WASS-A" .
Ih ttemyuttaken anzi ula d inumak-nsen yesteqsiyen-nneɣ, ulamma dagi d asentel-nniḍen, maca, mqaraben.
Dagi wwiɣ-d awal swayes ttnadiɣ ad ẓreɣ ma yella wegdud aqbayli d abrid yessuffuɣen i yeḍfer neɣ d win yessuffuɣen i yergel s wayen ndir?
Mi ara iger wemdan tamawt s ayen yettwali d wayen i d-ssebganen Yeqbayliyen di tudert-nsen n yal ass, yezmer ad yaf aya:
Imesdurar d imezdaɣ n temdinin, 3 tmeslayin ttemyexbaḍent gar-asen, tiksiwin-nsen lḥiǧab d lqecc atrar, leǧwameɛ d yixxamen imasiḥiyen, iɣmisen isallen d yimsulen, tiḥuna, leswaq d ttbernat, amennuɣ, tismin d leḥmala... teḥma tɣerɣert tettawel, mlalen-d yemdanen di tlemmast, timetti aḍu i d-isuḍen yewwi-tt, tegla s yimdanen di lǧerra-s. Dɣa nuqqel akken i d-yenna umedyaz/amyaru Sɛid At Mɛemmer ɣef inaẓuren-nneɣ di Tisnimirin “Tiṭ tettru, tayeḍ tettaḍṣa”: “Wigi-nneɣ ula d assa, ttrağun timetti ad ten-tbeddel, mačči d nutni i tt-yettbeddilen!”. Ihi ula d nekkni akken, d timetti i aɣ-ibeddlen, mačči d nekkni i icemmren i yiɣallen-nneɣ akken ad tt-nbeddel. Xas ulamma iswi-nneɣ ur yessefk ara ad yili d win ara yerren imdanen tteddun akk deg yiwen webrid amzun d iderɣalen. Iswi-nneɣ yessefk ad yili d win ara yesdukklen imdanen yemgaraden.
Amek ?
Am wakken i d-yenna Friedrich Nietzsche: “Yal agdud yemgarad ɣef wayeḍ, yal wa yefren isuḍaf-is d tmuɣli-ines swayes ifeṛṛez ayen yelhan d wayen n dir”. Ihi, tezmer tɣawsa megdulen ɣer kra n wegdud ad tili telha ɣur wayeḍ. Ɣef waya, yal agdud yesɛa ansayen, neɣ tissas swayes iteddu, iqeddec di tudert-is, swayes i d-yeskar tisutwin i d-itteddun.
D acu-tent ihi tissas ara yesdukklen Iqbayliyen? Akken i d-yenna Albert Jacquard: “Nekkini mačči d win ara awen-yinin amek yessefk ad tili tmetti, maca, d win ara awen-yinin dakken timetti ara d-yasen ur yessefk ara ad tili am tin n wassa”. Ihi ahat asurif amezwaru ara nger yessefk ad yili d win swayes ara negzu yessefk ad nbeddlet timetti-nneɣ, ad asent-nebru i tmuɣliwin tiqburin akken a d-nagem timaynutin si tala n tmusni.
Timura yegmen, yemmden di tiɣula n tmusni d tɣaremt (civisme), d tidak iqeddcen deg wennar n tikta, tid yefkan azal i wawal d weskasi. D ayen i tent-yeǧǧan fkant-d i talsa, mačči d yiwen umesnagay (philosophe), unaẓur neɣ umeskar ameqqran. Di tallit-agi i deg i d-tecɣel Tmurt n Yeqbayliyen d tsertit d umennuɣ ɣef tugdut d tlelli, d acu n wemḍiq i as-tga i TIKTI ?
Nezmer a d-nini dakken leqdic-agi yebda-t yakan Muḥya s webrid n tẓuri, ladɣa s umezgun d isefra yessaweḍ ɣer wegdud s tesfifin-ines. Ḍefren-t-id yemyura-nniḍen, maca ur uggten ara, neɣ ahat ur ttwassnen ara akken yessefk, widak-agi iwulmen i umager n tegnit, widak ara yemmeslayen ɣef teqbayelit s teqbaylit, akken ad sefḍen kra n dir yeckunṭḍen deg-neɣ yerna yezga yettarra-yaɣ ɣer deffir armi neggumma ad naẓ ar sdat.
Neḥwaǧ amussu aseklan, maca, tikkelt-agi i lebni n tmetti tamaynut, tasekla ara d-yessakin imdanen, imyura ara yessiwḍen tiɣri i wegdud, tiktiwin ara ibeddlen tudert n Yiqbayliyen am tidak n Wakli Kebaili (Azwaw) deg “Imeṭṭi n bab Idurar”, s yidlisen yettwellihen ɣer : tilelli n wemdan d tilelli tamazdayt (collective), tulut gar wergaz d tmeṭṭut, izerfan d walasen n iɣerman, tissas, tɣaremt, tayri, tuzzuft, tudert, tamettant... Akken ad yeqqel Weqbayli d AMDAN bu izerfan, mačči d ameḥbus n tmetti.
Lidya A. W.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn